Лойиҳа

Ўзбекистон Республикаси Президентининг

қарори

**Халқаро малакалар бўйича баҳолаш амалиётини   
ташкил этиш чора-тадбирлари тўғрисида**

Илғор хорижий тажрибалар асосида умумий ўрта, профессионал   
ва олий таълим дастурларини интеграция қилиш, уларнинг ўзаро уйғунлигини таъминлаш, касбий кўникмаларни белгилаш ва баҳолашда халқаро стандартларни жорий этиш мақсадида:

1. Стратегик ислоҳотлар агентлиги (кейинги ўринларда – Агентлик) ҳамда Олий таълим, фан ва инновациялар вазирлигининг “Integrated Qualifications Framework” компанияси (Буюк Британия) билан биргаликда **Халқаро малакалар марказини** (кейинги ўринларда – Марказ) масъулияти чекланган жамияти шаклида ташкил этиш тўғрисидаги таклифига розилик берилсин.
2. Марказнинг асосий вазифалари этиб қуйидагилар белгилансин:

халқаро тажрибалардан келиб чиқиб тегишли **малакалар** бўйича ўзаро интеграциялашган **ўрта махсус, профессионал ва олий таълим дастурларни ишлаб чиқиш**;

миллий малака сертификатлари **тизимини яратиш** ҳамда уларни халқаро даражада **тан олинишига эришиш**;

**педагог кадрларининг** касбий билим, кўникма ва малакаларини узлуксиз ривожлантириб бориш механизмларини жорий этиш;

тегишли **малакалар** берадиган дастурлар жорий этилган ўрта махсус, профессионал ва олий таълим муассасаларида **таълим сифатини** **таъминлаш** ва **назорат қилиш**;

тегишли **малакалар** берадиган дастурларга жалб этилган педагоглар ва профессор-ўқитувчиларни **тайёрлаш** ҳамда малакасини **ошириб бориш**;

халқаро малакаларни ишлаб чиқиш ва жорий этишда **таълим соҳасидаги юқори салоҳиятли** **ташкилотлар** билан ҳамкорлик қилиш.

1. Марказ фаолиятини молиялаштириш манбалари этиб қуйидагилар белгилансин:

шартнома асосида таълим хизматларини кўрсатишдан тушадиган маблағлар;

жисмоний ва юридик шахсларнинг ҳомийлик маблағлари;

халқаро молия ташкилотлари ва хорижий ҳукумат молия ташкилотлари иштирокидаги лойиҳалар доирасида жалб қилинадиган грант маблағлари;

қонунчилик ҳужжатларида тақиқланмаган бошқа манбалар.

1. Белгилансинки, Марказ томонидан тажриба-синов тариқасида мазкур қарорнинг иловасига мувофиқ танлаб олинган таълим муассасаларида ўрта махсус, профессионал ва олий таълимнинг қуйидаги интеграциялашган дастурлари ишлаб чиқилади ва жорий этилади:

**а) ўрта махсус ва бакалавриат инеграциялашган 2+3 дастури.** Бунда, академик лицейларда 2 йил давомида халқаро “12th grade” дастурини тамомлаган ўқувчилар олий таълим муассасалари бакалавриатининг   
2-босқичидан ўқишни давом эттиради;

**б) профессионал таълим ва бакалавриатнинг интеграциялашган   
1+3 ва 2+2 дастурлари**.Бунда:

**1+3** ёки **2+2** дастурлари асосида профессионал таълим дастури битирувчилари олий таълим муассасалари бакалавриатининг **2** ёки   
**3-босқичидан ўқишини** давом **эттиради**;

профессионал таълим дастурининг дастлабки йилини муваффақиятли тамомлаган ўқувчиларга халқаро таснифлагичнинг   
**4-даражасига** (UK Level 3) мос келувчи диплом, иккинчи йилини муваффақиятли тамомлаган ўқувчиларга халқаро таснифлагичнинг   
**5-даражасига** (UK level 4) мос келувчи **диплом берилади**.

Белгилансинки, танлаб олинган таълим муассасаларининг интеграциялашган дастурларни молиялаштиришнинг бир қисми ушбу таълим муассасалари учун **давлат бюджетидан ажратилаётган маблағлар** ҳисобидан, қолган қисми ўқувчи ва талабаларни ўқитишдан келиб тушадиган **тўлов-контракт маблағлари** ҳисобидан амалга оширилади.

1. Белгилаб қўйилсинки,Марказ томонидан дастурларни муваффақиятли якунлаган битирувчиларга бериладиган малака сертификатлари иш берувчилар томонидан тан олинади.

Камбағалликни қисқартириш ва бандлик вазирлиги (Б.Мусаев)   
**икки ой муддатда** Марказ томонидан тақдим этиладиган малака сертификатларини меҳнат бозорида тан олиниши бўйича амалдаги норматив-ҳуқуқий ҳужжатларга ўзгартиришлар киритсин.

Бунда Марказ томонидан тақдим этиладиган малака даражаларини Ўзбекистон Миллий малака рамкаси даражаларига ўзаро уйғунлашишини назарда тутсин.

1. Олий таълим, фан ва инновациялар вазирлиги Марказ билан биргаликда танлаб олинган таълим муассасаларида ўрта махсус, профессионал ва олий таълимнинг интеграциялашган дастурларини жорий қилишда Марказга ҳар томонлама кўмаклашсин, шу жумладан таълим жараёнини ташкил қилиш учун жиҳозланган ўқув аудиторияларини ажратсин, ўқув ва илмий лаботориялар ҳамда кутубхонлардан фойдаланишга зарур шароитлар яратсин, шунингдек, дастурларни жорий қилишда танланган таълим муассасаларида масъул ходимларини белгиласин.
2. Мазкур қарорнинг ижросини самарали ташкил қилишга масъул   
   ва шахсий жавобгар этиб олий таълим, фан ва инновациялар вазири К.А. Шарипов белгилансин.

Қарор ижросини муҳокама қилиб бориш, ижро учун масъул ташкилотлар фаолиятини мувофиқлаштириш ва назорат қилиш Ўзбекистон Республикаси Бош вазири А.Н. Арипов ҳамда Ўзбекистон Республикаси Президенти Админстрацияси департаменти раҳбари О.Қ. Абдурахмонов зиммасига юклансин.

**Ўзбекистон Республикаси**

**Президенти Ш.Мирзиёев**